
[bookmark: _Toc158593581]1. Увод

Крупањ има дугу традицију и богату историју спорта, због чега се ова област сматра веома значајном у процесу планирања развоја. Ово је свакако један од разлога због којих општина Крупањ улаже посебан напор у унапређење како инфраструктуре, тако и различитих садржаја и активности у области спорта, кроз све доступне институционалне механизме. Како би се системски управљало процесом развоја спорта на територији Општине, од посебног значаја је правилно дефинисање и вођење јавне политике. У том смислу, Општина Крупањ је у јануару 2016. године усвојила Програм развоја спорта заједно са Акциним планом за његову примену, a наведени документ јавне политике израђен је у складу са Националном стратегијом развоја спорта у Републици Србији 2014-2018. год. и Законом о спорту[footnoteRef:1]. Важење наведеног документа јавне политике истекао је, због чега је општина Крупањ донела одлуку о покретању процеса израде новог Програма развоја спорта, за период 2024-2026. год. Такође, општина Крупањ је препознала потребу вредновања свог досадашњег учинка на пољу планирања у области спорта, како би на бази претходног искуства и резултата, организовала како израду новог програма рзавоја, тако и саму имплементацију. У том смислу, израђена је ex-post анализа имплементације Програма развоја спорта општине Крупањ 2016-2020., која је обезбедила потребна сазнања за успостављање ефикаснијег система планирања у области спорта. Општина Крупањ је реализовала значајан број мера и активности предложених и усвојених у оквиру Програма развоја спорта 2016-2020. У току периода важења претходног програма развоја спорта, тачније 2018. године, усвојен је Закон о планском систему Републике Србије[footnoteRef:2], чиме су документа јавних политика стављена у системски оквир, уз прецизно предложена методолошка правила израде и усвајања. Узимајући у обзир наведено, процес израде Програма развоја спорта општине Крупањ успостављен је и вођен складу са елементима горе наведеног Закона, којим је дефинисана методологија, као и елементи самог докумената. [1:  "Сл. гласник РС", бр. 10/2016]  [2:  "Службени гласник РС", број 30 од 20. априла 2018] 


Током 2022. и 2023. године, општина Крупањ је, кроз активне јавне консултације и ускладу са Законом о планском систему, израдила и План развоја Општине за период 2023-2030., као кровни развојни документ. У наведеном документу, спорт је заузео посебно значајно место, постајући један од приоритетних циљева развоја подручја у предстојећем осмогодишњем периоду. Како је претходно речено, општина Крупањ је 2023. године је израдила и Програм развоја спорта 2024 – 2026, у складу са важећим законодавним и стратешким оквиром, а пре свега кроз детаљну разраду дефинисаног приоритетног циља у оквиру Плана развоја Општине. Овим програмом дефинисани су посебни циљеви чијом реализацијом се даје допринос остварењу општег циља, кроз дефинисане мере и активности у оквиру акционог плана. Кроз овај документ, општина Крупањ дефинише јавну политику и прецизира план трошења јавних средстава у развој области спорта.

[bookmark: _Toc158593582]2. Законодавни и стратешки оквир
[bookmark: _Hlk137782121]Израда Програма развоја спорта општине Крупањ 2024-2026. базирана је на законодавном оквиру Републике Србије, а то су пре свега:
· Закон о локалној самоуправи[footnoteRef:3] [3:  "Сл. гласник РС", бр. 129/2007, 83/2014 - др. закон, 101/2016 - др. закон, 47/2018 и 111/2021 - др. закон] 

· Закон о спорту и
· Закон о планском систему

Закон о локалној самоуправи, у оквиру члана 20. наводи надлежност локалне самоуправе која обухвата старање о задовољавaњу потреба грађана у различитим областима, укључујући и област спорта и физичке културе.
Закон о спорту, у оквиру члана 137. наводи надлежност локалне самоуправе да у оквиру буџета обезбеђује средства за остваривање потреба и интереса грађана у области спорта. Како би се ове потребе и интереси на адекватан начин остваривали, при том водећи рачуна о ефикасном трошењу јавних средстава, од локалних самоуправа се захтева дефинисање организација у области спорта које су од посебног значаја (у складу са дефнисаним критеријумима), као и доношење Програма развоја спорта. У оквиру члана 142. дефинисана је  обавеза локалне самоуправе да Програм развоја спорта донесе у року од годину дана од усвајања националне стратегије развоја ове области. Локални документ јавне политике, Програм развоја спорта, доноси се најдуже за период важења националне стратегије спорта. Како је национална стратегија развоја спорта истекла 2018. године, општина Крупањ дефинисање Програма развоја спорта базираће на Плану развоја Општине 2023-2030.
Закон о планском систему, у оквиру члана 14., дефинише програм као документ јавне политике, указујући на хијерархијску везу са другим документима, као и саму структуру, односно елементе документа. Закон дефинише програм као документ јавне политике који разрађује посебан циљ другог документа (у овом случају ће то бити Програм развоја спорта општине Крупањ 2024-2026.), који се израђује на период од 3 године, а који садржи визију, преглед и анализу  постојећег стања, општи циљ, посебне циљеве и разрађене мере за постизање посебних циљева, показатеље учинака, као и институционални оквир за праћење спровођења, вредновање учинака и извештавање.
Претходно наведене обавезе локалне самоуправе када је реч о планирању и спровођењу јавне политике у области спорта, дефинисане Уставом и поменутим законима, прати и Статут општине Крупањ, потврђујући своје надлежности у овој области у члану 15., где се наводи да се Општина стара о ”задовољавању потреба грађана у области просвете, научноистраживачке и иновационе делатности, културе, здравствене и социјалне заштите, дечије заштите, спорта и физичке културе”.
Такође, у складу са законски дефинисаном обавезом, и Програмом развоја спорта општине Крупањ 2016-2020., Општинско веће Општине Крупањ донело је 2017 године. Правилник о одобравању и финансирању програма којима се остварује општи интерес у области спорта на територији општине Крупањ, којим су дефинисани ” ближи критеријуми и начин одобравања програма, односно пројекта којима се остварује општи интерес у области спорта на територији општине Крупањ и доделе средстава из буџета Општине, изглед и садржина предлога програма, односно пројекта и документација која се уз предлог подноси, начин јавног објављивања података о предложеним програмима, закључење уговора, садржина и изглед извештаја о реализацији програма и начин и поступак контроле реализације одобрених програма, односно пројекта.”
Поред законодавне основе, израда Програма развоја спорта општине Крупањ 2024-2026. базирана је и на стратешком оквиру, а који, у моменту усвајања наведеног документа, чини једино локални документ развојног планирања, План развоја општине Крупањ 2023-2030. Конкретно, Програм развоја спорта општине Крупањ 2024-2026. преузима приоритетни циљ број 5 из Плана развоја општине Крупањ 2023-2030., а који се у оквиру Програма развоја спорта посматра као општи циљ. Приоритетни циљ односи се на унапређење услова за развој спорта и обухвата четири дефинисане мере.

[bookmark: _Toc158593583]3. Методолошки приступ изради

Програм развоја спорта општине Крупањ 2024-2026. је документ јавне политике, израђен и усвојен у складу са стратешким и законодавним оквиром, као и системски дефинисаним методолошким основама. Методологија израде Програма базирана је на вишемесечном процесу рада, кроз радионице и јавне консултације са кључним локалним актерима из области. Подаци и информације прикупљани су кроз деск анализу доступних извештаја и документације, кроз разговоре са актерима, као и кроз попуњавање и обраду наменски припремљених упитника за институције и организације. Резултат ове фазе је израђен преглед и анализа стања у области спорта, са СВОТ матрицом. 
Након дефинисане визије од стране учесника у процесу, приступило се разради посебних циљева, на бази дефинисаног приоритетног циља у Плану развоја Општине 2023-2030, а затим и дефинисању мера и активности, водећи рачуна о закључцима претходно израђене анализе. Мере које су дефинисане у оквиру приоритетног циља 5 у Плану развоја општине Крупањ 2023-2030, су: реконструкција постојећих спортских терена и трибина, уређивање ”стазе здравља”, изградња додатних спортских терена, спровођење едукативних и промотивних кампања о спортским активностима и здравим стиловима живота. 


У складу са претходно наведеним, кораци израде Програма развоја спорта општине Крупањ 2024-2026. били су:
· Припремне активности;
· Именовање радне групе за планирање и израду Програма развоја спорта у Општини Крупањ 2024-2026. решењем председника Општине, број 400-52612022, од дана 01.02.2023. године;
· Анализа стања у области спорта (деск анализа, упитници, радионице);
· Израда прегледа и анализе стања у области спорта са СВОТ анализом;
· Дефинисање визије (радионице, јавне консултације);
· Дефинисање посебних циљева (радионице, јавне консултације);
· Дефинисање мера и активности (радионице, јавне консултације);
· Јавна расправа;
· Усвајање документа.
[bookmark: clan_137]
Процес израде је стога подразумевао је партиципативно учешће чланова тематских радних група, који су, као представници струке, у оквиру организованих радионица`вођених од стране ангажованих консултаната значајно допринели изради документа и његовом квалитету. Осим примене „фокус групе“ као методе консултација, организовани су и додатни „online“ састанци којима се употпунио комуникациони процес и координација активности.

Приликом израде, водило се рачуна о методологији, обавезним елементима и структури документа, који су дефинисани Законом о планском систему. Такође, као стратешка основа израде, коришћен је План развоја општине Крупањ 2023-2030., узимајући у обзир да на националном нивоу не постају актуелан докуемнт јавне политике у области спорта.

Институционални механизам за планирање и спровођење јавне политике у области спорта, на територији општине Крупањ чине: Скупштина општине Крупањ, Општинско веће и Комисија за доделу средстава за програма и пројекте у области спорта (у даљем тексту: Комисија). Комисија се именује од стране Општинског Већа, а на предлог председника Општине. Комисија своје активности обавља у скалду са Правилником о начину и поступку остваривања права на доделу средстава из буџета општине Крупањ за програме и пројекте у области спорта од интереса за општину Крупањ.
Додела средстава за програме и пројекте у области спорта врши се по јавном позиву, где након предаје пријава предлога, Комисија разматра документацију и даје предлог одлуке о додели средстава. Даље, наведени предлог усваја Општинско Веће. Улога свих наведених актера је пре свега развој спорта, спортске културе и стварање услова за што масовније бављење спортом свих старосних структура.
Опредељење општине Крупањ је да све спортске активности на територији општине Крупањ организује и спороводи Спортски савез општине Крупањ.
Посебно значајан актер у механизму вођења политике спорта у општини Крупањ је и туристичко спортска организација општине Крупањ која се бави организацијом спортских манифестација, али и управља спортским теренима који се налазе у власништву Општине.

Општина Крупањ је активно радила на реализацији претходног Програма развоја спорта, активирајући све локалне механизме. У том смислу, реализоване су следеће активности и пројекти:
· Подстицање играоница у вртићу; 
· Укључити децу предшколског узраста у Универзалну спортску школу; 
· Повећање понуда школских спортских секција; 
· Повезивање школа, предшколских установа и спортских клубова; 
· Повезивање школа и предшколских установа са спортским савезом општине;
· Праћење система школских спортских такмичења; 
· Организовање међуразредних, међуодељенских и унутаршколских такмичења; 
· Организовање школских такмичења по моделу лигашког и куп такмичења, мењања спортских дисциплина, полне заступљености,  равномерности;  
· Успостављање сарадње са удружењем „Зора“ које се бави радом са децом ометеном у развоју; 
· Одређивање носиоца предшколског и школског спорта на нивоу јединице локалне самоуправе;
· Адекватно позиционирање школског спорта у буџету ЈЛС;
· У оквиру постојећег медијског простора извршити популаризацију рекреативног спорта као здравог начина живота;
· Доградња, обележавање и санација постојеће трим стазе; 
· Изградња и обележавање стазе за шетњу са бициклистичком стазом, кроз градско насеље,  дуж насипа реке Чађавице и Ликодре,  у дужини од 2,5 км.;
· Едукација, лиценцирање и ангажовање стручних лица за реализацију бесплатних програма спортске рекреације;
· Медијски промовисати програме клубова за рекреацију грађана, чији садржаји се спроводе уз ангажман адекватних стручњака; 
· Јачање капацитета координационог тела у области спортске политике на нивоу општине; 
· Креирање система праћења програма развоја спорта на територији јединица локалне самоуправе у сегменту финансирања програма;
· Унапређење образовне и струковне компететности спортских стручњака и стручњака у спорту; 
· Унапређење подршке за спортисте млађих категорија кроз појачано суфинансирање или неке друге начине награђивања; 
· Анализа потреба за новим спортским објектима; 
· Планирање потребних финансијских средстава за изградњу нових тренажних спортских објеката; 
· Разматрање и усвајање предлога за изградњу објеката на основу анализе постојећег стања и заинтересованих страна;
· Евалуација програма изградње спортских објеката; 
· Евалуација програма адаптације и реконструкције спортских објеката;
· Мапирање спортских објеката и неопходних интервенција у циљу правног унапређења;

Општина Крупањ се налази у Западној Србији, у мачванском округу, окруженa обронцима планине Јагодње, Борање и Соколске планине. Крупањ је административни центар брдско-планинске области Рађевина, и заузима њен највећи део. Крупањ се први пут помиње у дубровачким списима из 1417. године, а градом је постао 6.октобра 1949. године. Општину Крупањ чине 23 насељена места, од којих су 22 сеоска насеља. Лежи на 289м надморске висине, на 44˚14' северне географске ширине и 17˚ 03' источне географске дужине. Општина Крупањ простире се на 342км2што чини 0.38% територије Републике Србије. Крупањ је удаљен 150 км од Београда, а најближи већи град је Лозница од кога је удаљен свега 28 км. Крупањ је погранична општина, удаљена 30 км од суседне Босне и Херцеговине. Територија Општине припада микрорегији Рађевина. Рађевина је део веће области - Јадра, која обухвата слив реке Јадар, десне притоке Дрине. Општина Крупањ обухвата делове планинских венаца: Борања, Јагодња, Соколска планина и Влашић, којима је окружена. Подручјем Општине пролази магистрални пут Лозница - Завлака - Ваљево, који повезује ово подручје са мрежом државних и међународних путева и регионални путеви који повезују територију општине са окружењем: Шабац - Крупањ - Грачаница, Бела Црква - Мојковић - Коренита - Столице - Крупањ - Пецка, Радаљ - Шарена буква - Мачков камен - Крупањ - Столице и Лозница - Зајача - Мачков камен - Пецка. У непосредној близини Општине се налазе саобраћајнице и објекти државног и међудржавног значаја и то: магистрални путеви који воде долином Дрине, Шабац- Лозница и Мали Зворник - Љубовија - Бајина Башта и  гранични прелази према БиХ код Лознице, Малог Зворника и Љубовије. Близина граничних прелаза, посебно граничног прелаза у Лозници, повећава вредност саобраћајно - географског положаја општине, која представља транзитно подручје преко којег се остварују везе централне Србије са Републиком Српском (БиХ). Због планинске баријере на западу, западни део општине, као и само седиште, насеље Крупањ, има периферни, саобраћајно изолован положај у односу на транзитне саобраћајнице. Општина нема добру непосредну везу са Подрињем, од којег је одвојена планинским венцима Борање, Јагодње и Соколске планине, тако да су гранични прелази у Малом Зворнику и Љубовији саобраћајно удаљени, а општина Крупањ и сва Рађевина путевима је усмерени ка Јадру, односно Ваљеву и Лозници. Укупна површина подручја општине Крупањ износи (34.201 ха) 342,01 км². У оквиру ње се налази 24 катастарске општине и 23 насеља. Просечна величина насеља је 14,87 км², а просечна густина је 59 ст/ км². Број становника (по попису 2002.г.) је био 20192, а домаћинстава 6128, са просечним бројем чланова од 3,29. У Крупњу као центру Општине живело је 4912 или 24,33%.  По попису из 2011. године, општина Крупањ је имала 17.295 становника, док је насеље Крупањ имало 4.429 становника. По попису из 2022. године, општина Крупањ има 14.399 становника са 5.053 домаћинства, са просечним бројем чланова од 2,84. Градско станоништво чини 4.134, а сеоско 10.265 становника.
Према степену развијености јединица локалних самоуправа (ЈЛС), Општина Крупањ спада у четврту групу[footnoteRef:4], групу изразито недовољно развијених општина, коју чини укупно 44 ЈЛС чији је степен развијености испод 60% републичког просека. Овој групи општина намењен је програм финансирања пројеката од јавног интереса које реализују удружења са територија изразито недовољно развијених општина у 2021. години.  Четврту групу развијености ЈЛС чине две подгрупе, подгрупа са степеном развијености од 50% до 60% (25 ЈЛС) и девастирана подручја са нивоом испод 50% просека (19 ЈЛС). Крупањ је до 2014. године припадао групи девастираних подручја, када је прешао у подргупу са степеном развијености од 50% до 60% републичког просека.  [4: Извор: Развојна агенција Србије, http://ras.gov.rs/uploads/2017/09/mapa-uredba-sr-eng.pdf] 

На основу пописа из 2022. године, Општина Крупањ има 14.399 становника[footnoteRef:5], што је око 2,896 мање (-16,74%) у односу на податак  Пописа становништва из 2011. године када је Општина имала 17.295 становника. Општина Крупањ има густину насељености од 42 становника на 1 км2 што је знатно мање од републичког просека који износи 93 становника на 1 км2. Од укупног броја, градско становништво чини 4.134 (28,71%), а сеоско 10.265 становника (71,29%). Забрињавајући је демографски податак да је број становника у константном опадању. Број деце и одраслих опада, док број старог становништва расте. Просечна старост становништва у Општини Крупањ по попису из 2022. године је 46 година, док је просечна старост на нивоу Републике Србије 41,2 године.  [5: Извор: Републички завод за статистику, https://www.stat.gov.rs] 

Општина Крупањ је у складу са Законом о јавним службама и секторским законима основала установе у области образовања, културе, социјалне заштите, спорта и туризама. Број установа задовољава потребе локалне самоуправе величине и броја становника каква је Крупањ. 
Како је веза између спорта и туризма у општини Крупањ веома значајна, Општина је наведене активности повезала кроз оснивање (2000. године) туристичко-спортске организација општине Крупањ која покрива активности промоције и туризма и спорта, као и организацијом како туристичких и културних, тако и спортских активности. У овом делу посебну пажњу треба посветити повезивању ове две области кроз заједничке, пре свега пројектне, активности.
Туризам је веома значајан развојни потенцијал општине Крупањ, а велики допринос развоју истог свакако дају спортски садржаји и савремена спортска инфраструктура. Из наведеног разлога, а и узимајући у обзир обједињавање ових активносит у оквиру Туристичко-спортске организације, битно је навести и кључне индикаторе када је реч о туристичким посетама и постигнутим резултатима у овој области. Основни потенцијал за развој туризма представљају природне лепоте, умерена клима, чињеница да не постоји индустрија која утуче на загађење ваздуха, те бројна културно-историјска знамења из богате историје Општине. У Крупању постоје услови за развој спортско-рекреативног туризма, излетничког, сеоског, ловног туризма. Општина Крупањ званично је проглашена за туристичко место, а од 2022. године Општина издваја средства за субвенције у туризму, у складу са буџетским могућностима. Поред тога Општина Крупањ улаже значајна средства у развој спортске и туристичке инфраструктуре. 
Приметно је да Општину Крупањ посећују у највећој мери домаћи туристи, те да је страних туриста било највише током 2019. године (78 туриста). У 2020. години није било страних туриста, а забележен је значајан пад у броју домаћих туриста (2.992) у односу на 2018. (5.888) и 2019. (6.769) годину. Када је у питању број ноћења туриста, највећи број ноћења забележили су домаћи туристи.  Подаци Републичког завода за статистику показују позитивне трендове у дужини боравка гостију који су мало већи од републичког просека. Наиме, просечна дужина боравка гостију у овој области у 2020. години је износила 3.8 дана, што је више него републички просек од 3.15 дана. 

Крупањ има дугу традицију и богату историју спорта. Године 2022. у Крупњу је прослављен век постојања фудбалског клуба Рађевац, а самим тим и век спорта у Рађевини, због чега спорт има велики значај за локалну заједницу. Данас у Крупњу постоји и функционише велики број спортских екипа, који бележе запажене резултате, те су спортске активности веома популарне посебно међу децом и младимa.  





Табела 1. Буџетски расходи за спорт и рекреацију (% укупног извршења буџета) општине Крупањ (група 810)
	
	2018
	2019
	2020
	2021
	2022

	Укупна издвајања у РСД
	11.864.696,00
	16.439.061,00
	47.785.994,13
	39.653385,80
	55.009.163,89

	% издвајања од укупног извршења буџета
	2,62%
	2,62%
	9,27%
	7,71%
	7,91%


Извор података: упитник попуњен од стране Општинске управе

Највише средстава у области спорта и рекреације  издваја се  за Фудбалски клуб „Рађевац“ с обзиром да се фудбласки клуб који постоји сто година, у последње две године такмичи у трећем рангу такмичења, тј. у Српској лиги запад.

Једини индиректни користник буџетских средстава у области спорта је Туристичко спортска организација општине Крупањ, а која се бави промоцијом туристичке понуде општине Крупањ, организацијом туристичких, културних и спортских манифестација. Такође, ова организација управља спортском инфраструктуром која се налазе у власништву општине Крупањ, на основу одлуке Скупштине општине Крупањ од 2017. године. Спортска инфраструктура којом управља туристичко-спорткса организација општине Крупањ је следећа: фудбалски терен са вештачком травом, фудбалски терен „Столице“, мини пич терен, бетонски терен за рукомет и кошаркашки теререн са тартан подлогом.

Посматрано кроз извештаје о учинку у претходне две године[footnoteRef:6], за које су ови извештаји јавно објављени, подршка спорту из локалног буџета, реализована је кроз подршку годишњих програма (2021 год. – 31 програм; 2020. – 26 годишњих програма), док за посебне програме није расписиван конкурс и истих није било. Поред подржаних програма развој спорта је омогућен и постојећом инфраструктуром у коју је, поред редовног одржавања, значајно уложено у изградњу градског стадиона - савременог фудбалског терена са вештачком травом према најстрожијим UEFA стандардима. Када је реч о подршци локалним спортским организацијама, финансирано је 26 годишњих програма (2021. године), односно 15 годишњих програма (2020. године) и то: организације спортских такмичења од посебног значаја за општину Крупањ, учешће спортских организација са територије општине Крупањ у домаћим и европским клупским такмичењима, делатност организација у области спорта са седиштем на територији општине Крупањ, које су од посебног значаја за општину Крупањ. Даље, подржан је и рекреативни спорт кроз 7 годишњих програма, и у 2021. и у 2020. години, у циљу унапређење спортске рекреације, односно бављења грађана спортом, посебно деце, омладине, жена и особа са инвалидитетом. Такође, током 2021. и 2020. године, улагана су средства и у виду подршке предшколском и школском спорту, кроз организацију бројних такмичења и турнира, и подршка одржавању спортске инфраструктуре, омогућавајући доступност грађанима током целе године (Градски базен, градски спортски терени, теретана на отвореном, фудбалска игралишта и спортске хале су током целе године били на располагању грађанима општине Крупањ (рекреативним групама и организацијам из области спорта) и туристима који су посетили Крупањ. [6:  Извештаји о учинку за 2019. и 2022. нису доступни на званичној страници Општине] 


Када је реч о планираним и реализованим капиталним инвестицијама у области спорта, за средњорочни, трогодишњи период, за који се и планирају капитални пројекти, што се поклапа са периодом важења Програма развоја спорта 2024-2026., општина Крупањ планирала је улагања у следеће:
· Уређење градског стадиона (наставак улагања), са проценом завршетка у 2024. години
· Доградња спортске хале (наставак улагања), са проценом завршетка у 2024. години
· Реконструкција спортске хале (наставак улагања), са проценом завршетка у 2023. години
Како ће општина Крупањ током 2024. године радити на изради средњорочног плана 2024-2026., потребно је пројекте и активности ускладити са Планом развоја Општине 2023-2030., укључујући и планиране пројекте и активности дефинисане акционим планом у оквиру Програма развоја спорта 2024-2026.

[bookmark: _Toc158593589]7.2. Организације и установе у области спорта
Регистроване организације и установе које се баве питањима спорта и рекреације на подручју општине Крупањ су:

	Редни број
	Назив спортске организације - клуба
	Насељено место
	Грана спорта
	Број чланова

	1.
	Туристичко-спортска организација општине Крупањ
	Крупањ
	/
	/

	2.
	Спортски савез општине Крупањ
	Крупањ
	/
	/

	3.
	Општински фудбалски савез Крупањ
	Крупањ
	Фудбал
	/

	4.
	Ф.К. "Рађевац"
	Крупањ
	Фудбал
	127

	5.
	Ф.К. "Академија Рађ"
	Крупањ
	Фудбал
	90

	6.
	Ф.К. "7. Јули"
	Бела Црква
	Фудбал
	41

	7.
	Ф.К. "Јединство"
	Завлака
	Фудбал
	50

	8.
	Ф.К. "Столице"
	Крупањ
	Фудбал
	35

	9.
	А.К. "Јуниор"
	Крупањ
	Атлетика
	67

	10.
	Тениско удружење "Тесла"
	Крупањ
	Тенис
	19

	11.
	Стонотениско удружење "Рађевац"
	Крупањ
	Стони тенис
	26

	12.
	Планинарско друштво "Покрени се"
	Крупањ
	Планинарство
	30

	13.
	Кошаркашки клуб "Крупањ"
	Крупањ
	Кошарка
	72

	14.
	Одбојкашки клуб "Рађевац"
	Крупањ
	Одбојка
	107

	15.
	ООСР "Змајевац"
	Крупањ
	Спортски риболов
	73

	16.
	К.К. "Kрупањ 3х3"
	Крупањ
	Кошарка
	

	17.
	С.У. "БК Рађевина" (Билијар)
	Крупањ
	Билијар
	53

	18.
	С.У. "Рађевац 2017" (Бокс)
	Брштица
	Бокс
	40

	19.
	С.У. "Спорт плус"
	Крупањ
	Школски спорт
	349

	20.
	Карате клуб "Крупањ"
	Крупањ
	Карате
	22

	21.
	Карате клуб "Цер 2014"
	Завлака
	Карате
	25

	22.
	Планинарско смучарски клуб "Соко"
	Крупањ
	Планинарство
	30

	23.
	"Шаховски крупањски клуб"
	Крупањ
	Шах
	50

	24.
	С.Р.У. "Рекреативо плус"
	Крупањ
	Рекреација
	11

	25.
	О.Ш. "Боривоје Ж. Милојевић"
	Крупањ
	/
	/

	26.
	Предшколска установа "Наша радост"
	Крупањ
	/
	/

	
	
	
	
	





1. Туристичко-спортска организација општине Крупањ (у даљем тексту. ТСООК) је основана 2000. године од стране Скупштине општине Крупањ, као установа која ће радити на унапређењу туристичких потенцијала општине[footnoteRef:7]. Са радом је почела 2006. године. Од 2017. године мења натив у Туристичко-спортска организација општине Крупањ.Током низа година делатност организације се проширивала, поред наступа на сајмовима, организовања манифестација, израде промотивних материја, тренутно у свом саставу има и Турист-инфо центар са сувенирницом, управља спомеником природе Ковачевића пећина и бави се одржавањем спортских терена. ТСООК броји 6 запослених (директор ВСС, троје радника на неодређено са средњом стурчном спремом и двоје на одређено на пословима чувара заштићеног подручја). [7:  Информатор о раду ТСООК 2023.] 


2. Спортски савез општине Крупањ званични је територијални спортски савез општине Крупањ, као и члан Спортског савеза Србије. Савез је основан 2017. Године, броји 23 редовна члана (спортски клубови и удружења, грански савези) и бележи сталан раст чланства (2018. је било 19 редовних чланова). Спортски савез општине Крупањ је предлагач свих програма из области спорта који се финансирају из буџета општине. У том својству предлагач прати реализације свих одобрених програма и представља спону између ЛС и носилаца одобрених програма.

На основу информација добијених од представника радне групе, као посебан недостатак препознаје се недовољна сарадња између носилаца спортских активности на подручју Општине, односно сарадња клубова и спортских удружења. Наводи се да клубови функционишу по моделу затвореног типа (свако за себе) без значајне сарадње, на шта би требало утицати и омогућити квалитетнији и бржи развој, кроз обједињавање ресурса и умрежавање.

3. Општински фудбалски савез Крупањ је званичан територијални савез општине Крупањ. Основан је 2001. године, од када је члан Фудбалског савеза Мачванског округа, Фудбалског савеза Региона западне Србије и Фудбалског савеза Србије. Члан је и ССОК од оснивања истог. Чланице савеза су фудбалски клубови са територије општине Крупањ, њих укупно активних 5 и 4 који нису у систему такмичења, који заједно броје 255 такмичара (углавном деце и омладине) и тај број је у опадању у односу на 2018. годниу када је било 300 такмичара. Општински фудбалски савез Крупањ се бави техничком и административном помоћи својим чланицама као и организацијом такмичења (Општински фудбалски куп и Општинска лига Купањ). Финансира се из буџета општине Крупањ и донације Фудбалског савеза Србије. Постоји потреба за набавком нове опреме за млађе категорије.

4. Фудбалски клуб „Рађевац“ је основан давне 1922. године, прошле године је прославио сто година постојања и такмичи се у трећем рангу такмичења - Српска лига група запад. Клуб је члан општинског гранског савеза од оснивања истог, члан је ФСС-а и ССОК-а. У клубу постоје све категорије спортиста (сениори, омладинци, кадети, пионири и петлићи) са укупно 127 редовних чланова узраста до 35 година, а највећи број чине деца до 14 година – њих укупно 70. Регистрованих категорисаних такмичара има укупно 115 (сениори 25, омладинци 20, кадети 20, пионири и петлићи 50) и у њему ради 4 спортска стручњака. Један члан кулба је омладински репрезентативац Србије.
Клуб у свом власништву има фудбалски стадион „Мирко Васиљевић“. У склопу стадиона се налази терен са трибинама – 15.438м² и објекат 90м², који се налазе у руинираном стању, потребна је реконструкција терена, просторија и трибина. Клуб организује такмичење у виду турнира млађих категорија до ранга петлића и пионира на којима је учествовало 30 клубова са око 300 учесника. Клуб се финансира из буџета опшитне Крупањ и има проблеме са недовољним финансијским средствима и нема сву потребну спортску опрему и реквизите.

5. Фудбалски клуб "Академија РАЂ" је основан 2015. године и члан је Општинског Фудбалског Савеза у Крупњу, као и Спортског Савеза општине Крупањ  од 2018. године. Академија РАЂ је школа фудбала за децу до 12 година старости (броји између 80 и 90 чланова). Након тога, према Уговору о сарадњи, играчи прелазе у ФК Рађевац где постају играчи такмичарских селекција тог клуба. Академија РАЂ организује рад у четири старосне групе од којих свака броји од 20 до 25 чланова који тренирају одвојено па савременим методама рада. Поред такмичарске слекције петлића (до 12 година) која игра званичну лигу, све остале селекције учествују на незваничним дечијим турнирима широм Србије. Академија РАЂ током године организује три незванична дечија фудбалска такмичења, међународног типа. Турнире „Трофеј Витеза Рађа“ и „ТЦ КУП“ и дечију фудбалску лигу „Латимс Лигу“ које у Крупањ доведу преко 3000 гостију или 2000 деце директних учесника. Годишње, Академија РАЂ организује више од 400 тренажних јединица и одигра утакмице са преко 100 школа фудбала. Неколико чланова Академије РАЂ су имали прилику да буду позовани у националну фудбалску селекцију (кадети). Велики број бивших играча Академије, данас наступа за неке од највећих домаћих клубова у Србији (Црвена Звезда, Војводина, Рад итд.).
Клуб се све до 2021. године финансирао од чланарина својих чланова и донација, када је прешао на финансирање из буџета општине. Добијена средства покривају више од половине укупних годишњих трошкова Академије. Клуб нема спортске објекте у свом власништву али поседује сву неопходну спортску опрему и реквизите за несметан рад. Најважнији постигнути спортски резултати - Треће место на првенству Западне Србије

6. Фудбалски клуб „7. Јули“ из Беле Цркве је основан 1974. године. Клуб је члан општинског гранског савеза од оснивања истог, члан је ФСС-а и ССОК-а. Клуб има 41 редовног члана, од чега су 24 регистровани спортисти такмичари и једног спортског стручњака. Такмичи се у Међуопштинској лига „Јадар“. Клуб користи фудбалско игралиште 7. јул које нема трибине и свлачионице. Клуб се финансира из буџета општине, као и из донација пријатеља клуба али та средства нису довољна за нормално функционисање. Неопходна је изградња свлачионица и куповина косачице за траву ради одржавања терена.

7. Фудбалски клуб „Јединство“ се налази у Завлаци и основано је давне 1953. године. Такмичи се у Мачванској окружној лиги  (Фудбалски савез Србије) и у Кадетској омладинској лиги Лозница (ФСС). Чланица је општинског градског савеза од 2004. године и ССОК од 2017. године. Укупно броји 50 редовних чланова који су у највећем броју узраста до 14 година, јуниори и омладинци од 15 до 19 година и сениори. У реализацији спортског дела активности са спортистима ради један фудбаслки тренер са националном Ц лиценцом и један фудбалски тренер са УЕФА А лиценцом. Клуб у свом власништву има фудбалски терен у Завлаци који се простире на 1,8 хектара и за које је потребна адаптација помоћног игралишта, дренажних канала и ограде. 
Клуб је прошле године организовао фудбалски турнир „Величко Дивљаковић Џомба“ на ком су учествовала  четири фудбалска клуба. Исти турнир је планиран 05. и 06. августа 2023. Клуб се финансира из буџета ЈЛС и од спонзора и та средства нису довољна за квалитетно функционисање клуба, потребна је куповина спортске опреме (гарнитура дресова, лопте, препреке, чуњеви, и остали реквизити) и опреме за одржавање спортске инфраструктуре.

8. Фудбалски клуб „Столице“ из Крупња је основан 1983. године и члан је Фудбалског савеза Србије од оснивања,  Општинског Фудбалског Савеза у Крупњу, као и Спортског Савеза општине Крупањ  од 2018. године, као и у Фудбалски савез Мачванског округа. Ради се о сениорској екипи која игра у Посавско-подунавској зони и броји 30 активних играча и 5 спортских стручњака. Игра на стадиону „Драган Живановић Жиле“ који се налази у лошем стању и постоји потреба за реновирањем. Клуб се финансира из општинских средстава која нису довољна за нормалан рад, која се огледа кроз недостатак опреме и реквизита.

9. Атлетски клуб „Јуниор“ из Крупња је основан 2007. године и члан је ССОК-а и Српског Атлетског Савеза. Иако постоји тек нешто више од 15 година, клуб има изузетно богату ризницу освојених медаља и пехара на националним и међународним такмичењима (18 златних, 35 сребрних и 30 бронзаних медаља на Првенствима Српског Атлетског Савеза, 3 пута прваци и четири пута вицешампиони Србије екипно на Првенствима Србије у кросу, као и значајни резултати на Првенствима Балкана и другим међународним такмичењима). 
Клуб броји 67 чланова од којих су 30 редовни и 37 придружени. Посматрано у последњих пет година, број чланова константно расте (2018. – 55 чланова), од чега је највећи броје деце до 14 година (50) и од 15-19 година (14). Петоро чланова клуба су категорисани спортисти, на листи категорисаних атлетичара Србије - Атлетског савеза Србије (двоје спортиста у I јуниорском разреду и троје у II јуниорском разреду. Поред тога, у клубу је и 166 аматерских спортиста од којих је 67 активно. У клубу се налазе 2 стручњака, 1 атлетски тренер са профи лиценцом, 1 атлетски тренер са основном лиценцом. 
У периоду од 2011. до 2019. године, клуб је организовао „Улична трка Крупањ“ са међународним карактером и у том периоду је у просеку учествовало 13 до 15 школа из околине са 250 до 450 такмичара. Финансирање се врши искључиво из буџета општине Крупањ, конкурисањем са годишњем програмом. Као и код других клубова, та средства нису довољна за нормално функционисање клуба, недостаје спортске и такмичарске опреме и реквизита. Ради даље популаризације атлетике у општини Крупањ, као и привлачења што већег броја спортиста и рекреативаца, неопходна је изградња атлетеске инфраструктре (атлетска стаза, трим стазе, рупа за скок у даљ).

10. Тениско удружење "Тесла" је основано крајем 2022. године, а активно починје са радом јула 2023. године, након што је адаптирантениски терен. Удружење броји 16-оро деце и три одрасла члана. Удружење располаже основном тениском опремом и финансира се од чланарине. За даљи развој удружење као и тениса у Крупњу, неопходна је изградња адекватног тениско терена и улагање у спортску опрему, да би могли чланови да се развијају у такмичарском правцу.

11. Стонотениско удружење "Рађевац" из Крупња је основано 2021. године и од почетка рада је члан Стонотениског савеза Србије и ССОК-а. Удружење броји 26 чланова аматера јуниорске, сениорске и ветеранске категорије и своје активности спроводи у спортској хали „Сту Рађевац“ у Крупњу. До сада нису постизани значајнији спортски резултати, док је 2022. године организован домаћи турнир на коме је учествовало 15 клубова и 70 такмичара. Клуб се фианасира из буџета општине и постоји потреба за набавком спортске опреме и реквизита.

12. Планинарско друштво "Покрени се" са седиштем у Крупњу је основано 2023. године. Члан је Планинарског савеза Србије и у поступку је пријема чланства у Спортски Савеза општине Крупањ. Друштво броји 30 чланова разних старосних категорија.  Сходно законској обавези друштво у својим редовима има лиценцираног планинског водича треће категорије, а у плану је оспособљавање и других чланова за тај посао.
ПД "Покрени се" је у сарадњи са ОШ "Боривоје Ж. Милојевић" у школскј години 2022/23. години покренуло и реализовало пилот-пројекат сталне едукације ученика на тему "Оријентација у простору", а већ од школске 2023/24. године чланови друштва ће бити ангажовани у организацији и реализацији редовних слободних наставних активности ученика основне школе у оквиру наставног предмета "Планинарство - боравак у природи".
Током 2023. године, као једну од основних активности, Друштво је за младе узраста до 15 година, организовало редовне недељне акције пешачења планинским стазама и путевима општине Крупањ, али и у општинама у окружењу. Неки од чланова Друштва су афирмисани планинари са освојеним највишим врховима у Србији, Црној Гори, Федерацији БиХ, Хрватској, Бугарској, Словачкој, док се председник Друштва попео и на највиши врх Европе - Елбрус на 5642 метра надморске висине.
Средином августа 2023. године Друштво је успешно реализовало Дводневни камп за младе планинаре "Покрени се - Борања" у коме је учествовало 30 планинара млађих од 15 година. Активности су обухватиле: две пешачке туре у дужини од 20 километара, такмичења у спретности кретања на полигону, спортско такмичење, квиз знања и едукацију из области Планинарства, Природе и друштва, Света гљива, Радио-аматеризма и Боравка у природи.
Друштво је остварило тесну сарадњу са сродним друштвима из Србије и земаља у окружењу, а у току су завршне припреме на писању пројеката и аплицирање на конкурсе регионалних и међународних институција са поменутим партнерским организацијама.


13. Кошаркашки клуб "Рађевац" је из Крупња и основано је 2019. године. Члан је Кошаркашког савеза Србије, Национални грански савез 3x3 баскет, ФИБА 3x3 и Спортског савеза општине Крупањ. Клуб броји 72 члана, свих узрасних категорија, од чега је 35 спортиста такмичара (20 сениора и 15 кадета) и 8 професионалних спортиста. У клубу ради троје запослених стручних лица (тренер кошарке сениори, тренер кошарке кадети и тренер 3x3 баскет сениори). 
Клуб је од свог оснивања забележио значајне спортске резултате, међу којима су најзначајнији шампион државног првенства Србије баскет 3x3 2021., вицешампион државног првенства Србије баскет 3x3 2022., вицешампион Купа државног првенства Србије Златибор 2022., као и одлични резултати на међународним такмичењима (4. место на „Chellengeru“, Липик Хрватска, 1. место „Lite Quest“, Прњавор БиХ и 2. место „Lite Quest“, Загреб Хрватска. Такође, клуб је организовао неколико међународних такмичења у Крупњу (А и Б турнире Кошаркашког савеза Србије у склопу државног првенства Србије 2021. и 2022. године, ко и „Lite Quest“ међународни ФИБА турнир 2021. године). Клуб се финансира из јавних средстава, донација и спонзорства и нема потребу за набавком нове опреме и средстава.

14. Одбојкашки клуб "Рађевац" из Крупња је основан 2007. године и има само женску селекцију свих узрасних категорија (школска деца, основна и средња школа, предпионирке, пионирке и сениорке). Такмичи се у Окружној лиги, Колубарско мачвански округ. Члан је Одбојкашког савеза Србије, Београда и Ваљева. Клуб броји 107 чланова (42 спортиста такмичара), од којих је доминантно узраста до 14 година (70) и од 15 до 19 година (35). За рад су задужена два спортска стручњака. 
Најзначајнији спортски успех је свакако  остварен 2011. године када су били прваци Србије у категорији пионирки. Клуб је организовао разигравање за улазак у виши ранг 2010., 2011. и 2012. године где је учествовало 16 клубова са преко 250 такмичара. Рад клуба се финансира из општинског буџета али и даље нема довољно средстава да се обезбеди нова спортска опрема и реквизити. 

15. Општинска организација спортских риболоваца "Змајевац" (у даљем тексту ООСР „Змајевац“) је основано у Крупњу и броји 73 редовна члана свих узрасних категорија, од којих је 12 спортиста аматера. Члан је ССОК-а и Спортско риболовног савеза Србије. Своје активности реализују на излетишту Змајевац који се налази на реци Змајевац у Крупњу. На површини од 2 хектара се налазе зидани и монтажни објекти који су ООСР „Змајевац“ уступљени на коришћење и који се тренутно налазе у поступку легализације. Неопходно је реновирање постојећих објеката као и изградња нових садржаја. 
Као најважније резултате ООСР „Змајевац“ издваја друга и трећа места на регионалним такмичењима у Зворнику, Лозници и Јању. Такође, организовали су 2021. године такмичење за децу у Бањевцу на којем је учествовало 17 пионира. ООСР „Змајевац“ се финансира из буџета Општине као и из сопствених прихода. Поседују већину неопходне спортске опреме и реквизита али је неопходно редовно обнављање истих. 

16. Спортско удружење Билијар клуб "Рађевина" се налази у Крупњу и основано је 2018. године. Чланица је ССОК-а и Српске билијар асоцијације и такмичи се на свим званичним турнирима надлежног гранског савеза. Удружење има 53 редовних чланова свих узрасних категорија и бележи константан раст чланства од оснивања (14 чланова). Седам чланова је регистровани спортиста такмичар, у удружењу раде два спортска стручњака. 
Своје активности удружење обавља у улазном холу спортске хале у Крупњу, где у закупу имају 150м² простора и за тај простор је потребно унутрашње уређење. У својој краткој историји, клуб је остварио значајне резултате на међународној сцени, највише захваљујући спортистима од националног значаја (Алекса Пецељ, Андреја Класовић). Први је освојио Европско првенство 2022. године у Лашком, Словенија и био 5. на светском првенству исте године у Лондону, Енглеска. 
Клуб је планирао организацију турнира на Републичком нивоу и аплицирање за организацију Европских првенстава али планови нису реализовани због кашњења извођача грађевинских радова на анексу спортске хале. Финансирање се обезбеђује из чланарина и општинског буџета. Будући да представници клуба учествују на светским и европским такмичењима, а да је највећи део спортске опреме већ обезбеђен, будући трошкови би се односили само на организације такмичења и учешћа на такмичењима.

17. Спортско удружење "Рађевац 2017" основано је 2017. године у Крупњу и такмичи се у Лиги Војводине коју организује Војвођански боксерски савез. Удружење је члан Спортског савеза општне Крупањ и броји 40 редовних чланова, од којих је више од половине (њих 25) млађих категорија до 19 година. Такође, удружење има 8 регострованих спортских такмичара и једног спортског стручњака у радном односу. Удружење своје активности реализује у спортској сали Средње школе Крупањ у уступљеним терминима за коришћење и у самом објекту су неопходни радови на реновирању.
Међу најзначајније резултате удружење издваја двоструког првака државе у обе категорије (мушкој и женској), а спортисти од националног значаја су Николина Гајић, Вукашин Нешић, Елена Грбић. Спортско удружење "Рађевац 2017" је 2017. и 2018. године било домаћин кола лиге Војводине на којима је учествовало 15 клубова са 30 такмичара. Удружење се финансира из буџета Општине, поседује сву неопходну спортску опрему и реквизите али их је потребно обновити.

18. Спортско удружење "Спорт плус" основано је 2017. године у Крупњу. Бави се школским и рекреативним спортом. Такмичења у оквиру Савеза за школски спорт Србије, у оквиру календара Министарства просвете, као и локална спортска школска и рекреативна такмичења. Члан је Савеза за рекреативни спорт Србије и Савеза за предшколски спорт и физичко васпитање. Броји укупно 349 чланова, од чега је 322 помажућих, 14 регистрованих спортских такмичара и једно запослено стручно лице. 
СУ „Спорт плус“ реализује пројекат - програм „Школска и рекреативна такмичења и школа спорта“, који се од 2019. године успешно спроводи. У активности пројекта годишње се укључи преко 300 учесника. Акценат је на организацији већег броја школских турнира у разним спортовима између одељења, подручних школа итд. У малом фудбалу, кошарци, атлетици, одбојци, стоном тенису и сл. Поред овога у оквиру пројекта два пута седмично током целе године, изузев летње паузе, одржава се и бесплатана школа спорта за предшколце и ученике од првог до четвртог разреда основне школе. Удружење се финансира из општинског буџета и тиме делимично обезбеђује услове за рад. Постоји потреба за обезбеђивањем спортске опреме.

19. Карате клуб "Крупањ" основано је 2004. године са седиштем у Крупњу и члан је Српске карате уније и Асоцијације спорт за све Србије, као и ССОК-а од оснивања. Тренутно броји 22 члана али је тај број знатно мањи у односу на 2018. годину када је у клубу тренирало 53 члана. Девет чланова су регистровани спортисти такмичари док су остали аматари. Клуб организује Карате турнир „Трофеј Крупња“ на коме је учествовало 25 клубова и око 300 такмичара. Финансира се из општинског буџета и та средства су делимично довољна за рад клуба. Постоји потреба за новим кимонима, мајицама, тренеркама и осталој спортској опреми.

20. Карате клуб "Цер 2014" основан је 2014. године у насељеном месту Завлака. Клуб учествује у интернационалним такмичењима и турнирима у оквиру Српске карате уније (СКУ) и Српске карате федерације (СКФ). Чланица је ССОК-а, националних гранских савеза (Српска Карате Федерација – 2014 и Српска Карате Унија – 2017), као и међународног гранског савеза GKF-Global Karate Hachi-O-Kai Associate. 
Клуб броји 25 такмичара и рекреативаца, који у највећем броју припадају млађим категоријама, сем двојице сениора и једног ветерана. Своје спортске активности релаизују у салама Месне Заједнице у Мојковићу и Дому Културе у Завлаци, који су им уступљени на коришћење. Објекат у Завлаци је у лошем стању због чега се у њему тренинзи одржавају само повремено. Објекат у Мојковићу је мањих димензија и због мало бољег стања, тренинзи се одржавају редовније.
Најзначајнији резултати које је клуб остварио на националном нивоу су: Првенство Србије у Жабљу 2015., где је освојено 7 златних медаља, 1 сребрна и 4 бронзане; и Првенство Србије у Жабљу 2017., где је освојено 6 златних медаља и 4 сребрне.
Од најзначајнијих резултата на међународним такмичењима се издвајају: 
1. Међународно такмичење „Микулаш“ у Суботици 2014. у којем је учествовало 53 клуба из 13 држава света и освојено: 9 златних медаља, 9 сребрних и 5 бронзаних. На генералном пласману клуб освојио 2. место.
2. Интернационални куп у Суботици 2017. где је освојено 10 златних медаља и 1 бронзана.
3. Интернационално првенство у Суботици 2018. где је освојено 7 златних медаља.
Клуб се финасира из буџета Општине као и средства родитеља приликом одласка на такмичења и та средства делиимчно испуњавају захтеве клуба: реализација програма рекреативног каратеа и одласци на такмичења. Клуб има потребу за набавком нове опреме, рукавица, фокусера и штитника, као и татамија (струњача) и бар 2 лутке за спаринг ради несметаног, лакшег, бољег и успешнијег обављања рекреативних тренинга и припрема за регионална и међународна такимчења.

21. Планинарско смучарски клуб „Соко“ са седиштем у Крупњу основано је 2009. године и од оснивања је члан Планинарског савеза Србије. Броји 30 чланова различитих старосних категорија са приметним недостатком деце до 14 година и младих узраста од 15 до 19 година. Клуб је током постојања походио значајне планиске врхове преко 2.000 метара надморске висине у Србији, Бугарској, Албанији, БиХ, Македонији. 
Клуб 15 година организује планинарску акцију „Успон на Костајник“ која окупља сваке године између 100-150 планинара из земље и иностранства. Акција је одржава традиционално на Православни празник „Цвети“. За ових 15 година учешће на акцији је имало 1426 планинара из 18 клубова. Клуб се финансира из буџета општине Крупањ и донација чланова клуба. Недостаје опрема за алипинизам и камп опрема. 

22. "Шаховски крупањски клуб" са седиштем у Крупњу је основан давне 1975. године. Члан је Шаховског савеза Србије и ССОК-а. Такмичи се у Првој лиги Централне Србије. Има 50 чланова различитих старосних категорија и 12 регистрованих спортиста такмичара. Најзначајнији резултат је освојено треће место Прве лиге Централне Србије. Клуб се финансира из општинског буџета и нема проблема са недостатком финансија. 

23. Спортско рекреативно удружење "Рекреативо плус" основано је 2022. године са седиштем у Крупњу. Удуржење се бави спортском рекреацијом (аеробик, пилатес, пешачење, рекреативни фитнес и друго физичко вежбање) 11 редовних чланова и два спортска стручњака. 
Удружење је организовало „Радничке спортске игре“ које су трајале од јануара до марта 2023. године и које су окупиле око 50 рекреативних спортиста који су се такмичили у више спортских дисциплина. Организовано такмичење није окупљало клубове већ запослене у локалним приватним предузећима и државним установама. Само такмичење је анимирало 48 учесника, али на тренинзима пре и после такмичења број анимираних рекреативаца је знатно већи. 
Удружење се фианасира кроз пружање услуга организације рекреативног спорта и та средства нису довољна за набавку спортске опреме и реквизита, као и за плате запослених. Обзиром да се удружење бави рекреативним спортом, то подразумева веома велики списак опреме, а тренутно су најнеопходније струњаче, бучице и лопте.

24. О.Ш. "Боривоје Ж. Милојевић" је основна давне 1988. године и поред основних активности везаних за образовање бави се и школским спортом кроз организацију бројних активности: такмичења из календара Министарства просвете, окружна, општинска, локална, школска и међуодељенска такмичења. Броји укупно 45 чланова (40 редовних и 5 придружених) и тај број се кроз године повећавао све до 2022. када је број пао са 69 чланова на садашњи број. Сви чланови су узраста до 14 година. Регистрованих спортиста такмичара има 10 као и једног спортског стручњака у радном односу. 
Све активности се спроводе у Хали спортова ОШ „Боривоје Ж. Милојевић“ за коју имају право коришћења и који се тренутно налази у фази реновирања. Најважнији спортски резултати постигнути су на регионалним такмичењима: девојчице – одбојка 2. место Окружно школско такмичење, Шабац 2022. и дечаци – футсал 2. место Окружно школско такмичење, Шабац 2023. године. 
Школа у току године организује већи број школских такмичења локалног и општинског нивоа на којима учествује око 100 ученика из разних одељења. ОШ „Боривоје Ж. Милојевић“ већ пар година реализује пројекат „Растимо здраво, спорт у школе“ који подразумева организацију школице спорта за децу предшколског и млађег школског узраста, где се кроз разне полигоне и игре развијају моторичке способности и уче основе свих спортова. Пројекат подразумева и организацију школских спортских такмичења од локалног до регионалног нивоа. Школа је индиректни буџетски корисник и та средства су само делимично довољна за нормално функционисање јер увек има потребе за новим реквизитима и спортском опремом.

25. Предшколска установа "Наша радост" је основана 1977. године и бави се васпитањем и образовањем деце предшколског узраста. Кроз Програм: „Подршка предшколском, школском и рекреативном спорту и масовној физичкој култури“ се подстиче психосоматског развоја деце, развој здравствене културе, чување и унапређење сопственог здравља, задовољење потреба за кретањем и путем тога стварање навика свакодневног физичког вежбања. Циљ је створити код деце чврсте навике здравог начина живота користећи се средствима физичке и здравствене културе, природним факторима и пружити деци могућности за стицање основних. Уз едукацију о хигијенским навикама, деца су учила о томе колико је важна исхрана за правилан раст и развој. Остваривање задатака осигурава се правилним избором вежби којима се деловало на моторички и функционални развој у складу са карактеристикама овог узраста. Програм је омогућио задовољење дечије потребе за игром, развио моралне особине детета и његових радних навика, самодисциплине, самосталности у раду и помагању другима. Укључено је 60 деце предшколског узраста.

Општина Крупањ поседује значајну спортску инфраструктуру доступни свим грађанима, али у коју је потребно уложити средства, у циљу одржавања, реконструкције и доградње. У наредној табели налази се преглед постојеће спортске инфраструктуре на подручју општине Крупањ, са информацијама о стању и потребама за улагањима.

Табела 2. Преглед постојеће спортске инфраструктуре на подручју општине Крупањ
	Насељено место
	Постојећа инфраструктура
	Стање инфраструктуре

	






Крупањ
	Отворен базен
	потребна реконструкција

	
	Спортска сала код Средње школе Крупањ
	потребна реконструкција

	
	Фудбалски терен са вештачком травом
	потребна изградња трибина

	
	Фудбалски терен „Столице“
	потребна реконструкција трибина

	
	Мини пич терен
	потребна реконструкција

	
	Бетонски терен за рукомет
	потребна промена подлоге

	
	Кошаркашки теререн са тартан подлогом
	потребна промена тартана

	
	Фудбалски терен „Рађевац“
	потребна реконструкција подлоге, трибина и пратећих објеката-свлачионица

	
	Три бетонска терена за кошарку код хотела
	у власништву су Хотела Гранд Спа

	
	Бетонски терен за кошарку, фудбал и одбојку код Основне школе Боривоје Ж. Милојевић
	потребна реконструкција

	
	Бетонско кошаркашко и фудбалско игралиште код срење школе у Крупњу
	потребна реконструкција

	


Бела Црква
	Бетонско кошаркашко и фудбалско игралиште код Дома младих задругара у Белој Цркви
	потребна реконструкција

	
	Фудбалски терен ФК „7 Јул“ Бела Црква
	потребна изградња свлачионица

	
	Бетонско кошаркашко и фудбалско игралиште код школе у  Белој Цркви
	потребна реконструкција

	
Костајник
	Бетонско кошаркашко и фудбалско игралиште код школе у Костајнику
	потребна реконструкција

	
Красава
	Бетонско кошаркашко и фудбалско игралиште код школе у Красави
	потребна реконструкција

	
Завлака
	Фудбалски терен ФК“Јединство“ Завлака
	-

	
	Бетонско кошаркашко и фудбалско игралиште код школе Завлаци
	потребна реконструкција

	
Брштица
	Бетонско кошаркашко и фудбалско игралиште код школе у Брштици
	потребна реконструкција

	
Дворска
	Бетонско кошаркашко и фудбалско игралиште код школе у Дворској
	потребна реконструкција

	
Шљивова
	Бетонско  игралиште за мали фудбал (рукомет) код школе у Шљивови
	потребна реконструкција



Извор података: попуњен упитник од стране Општинске управе

Од спорске инфраструктуре на подручју општине Крупањ, према информацијам добијеним од стране Општинске управе, недостаје следеће: тениски терени, атлетска стаза, стаза здравља, балон фудбал, трифине за терен са вештачком травом, сквош терен, камени зид за пењање и терен за боћање.
Када је реч о спремности пројектно-техничке документације, Општина је припремила подлогу за следеће капиталне инвестиције:
· Адаптација, санација и партерно уређење отворених спортских терена у Крупњу између спортске хале и базена;
· Доградња спортске хале у Крупњу и
· Реконструкција спортске сале у средњој школи

Када је реч о предшколској и школској спортској инфраструктури, већина школа има своје терене, а три школе (Основна школа ''Боривоје Ж.Милојевић'' у Крупњу, Средња школа у Крупњу, Основна школа ''Жикица Јовановић Шпанца'' Бела Црква) имају спортске сале које користе активни спортисти и рекреативци, вртићу ''Наша радост'' недостаје уређен затворен простор за спортске активности.

[bookmark: _Toc158593591]7.4. Такмичарски и врхунски спорт

Што се тиче такмичарског спорта, једини клуб је сениорски тим ФК Рађевац, који функционише као полупрофесионални клуб који игра висок ранг такмичења а чланови имају одређене накнаде за учешће у такмичарским активностима. ФК „Рађевац“ се такмичи у Српској лиги запад. Поред Рађевца, активан је и сениорски кошаркашки клуб, али исти функционише по моделу рекреативног играња већине играча, без резултатских претензија, због чега се не може у потпуности посматрати као такмичарски. 
Даље, „Билијар клуб Рађевина“ у свом чланству има два репрезентативца (Алекса Пецељ и Андреја Класовић, оба у „Top 24 A klasa“) који су представљали свој клуб, општину Крупањ и Републику Србију на Светском првенству у паровима ( „World Cup of Pool“ ), Европском првенству, ( „Euro Tour“ ); „Balkan Pool Tour“ и на званичним турнирима у Србији. Тим је на Светском првенству „World Cup of Pool“ ушао у 32 тима, а на „Euro Tour“ у Турској представник Алекса Пецељ је освојио 1. место у такмичењу до 23 године и 16. место у категорији сениора. „Euro Tour“ чини 6 такмичења годишње ( Италија, Словенија, Аустрија, Бугарска, Малта и Турска ) где су чланови освојили 2 пута треће место и 4 пута пето место. Учешћа играча на „Balkan Pool Tour“ су такође протекла запажено, као и званично Државно првенство где је Алекса Пецељ освојио 1. место, а на екипном такмичењу клуб је осигурао опстанак у лиги. „Крупањ 3x3“ је на Државном првенству Србије ( највиши ранг домаћег такмичења) „ Фиба 3x3“ заузела је треће место.

Преко програма које реализују образовно-васпитне установе као и спортска удружења и клубови становници општине Крупањ имају могућност да се рекреативно баве спортом. Терени који су у власништву општине Крупањ на располагању су свим рекреативцима, као и електробицикла која се могу изнајмити у Турист- Инфо центру. Особе „трећег доба“ такође имају могућност да користе постојућу инфраструктуру у општини Крупањ, а значајан број њих укључен је и у Шаховски клуб.

Ипак, може се рећи да је рекреативни спорт у Крупњу организован на скромном нивоу и поред идеалних услова за његов развој и експанзију, посматрајући улагања у спортску инфраструктуру. Кључни проблем представља недовољно развијена свест о значају учешћа у рекреативним активностима. Самим тим, планиране едукативне и промотивне кампање могу имати значајан учинак, али само у случају да оне буду адекватно планиране и спроведене, како би имале дугорочне ефекте. Промоцију и едукацију би требао да осмисли и спроведе Спортски савез, укључујући стручњаке из различитих области (спортисти, психолози, лекари и сл.). Локални рекреативни спорт би могао да се посматра и као дечији спорт. Више од 80% активних спортиста на локалном ниову су деца. Деца су учесници активности локалних спортских клубова и у већини случаја имају одличне услове за рад и развој (тренере, терене, опрему...). Рекреативни спорт се своди на неколицину појединаца који се самостално (теретана) или кроз учешће у организованим активностима (фитнес) бави спортом. Број је веома мали и нешто по чему Крупањ заостаје за многим локалним самоуправама, и поред тога што има далеко бољу инфраструктуру. Проблем лежи у недовољно развијеној свести и навикама становништва, што је последица непостојања организованих програма за жене и особе ”треће доби”.  

Као и код већине других локалних самоуправа, и у сеоским подручјима општине Крупањ, није посебно развијена спортска инфраструктура, што и даје значајнији простора за становништво да се укључи у ове активности. Како не постоји развијена инфраструктура, тако не постоје ни организовани спортски програми. У сеоским подручјима активна су само два фудбалска клуба (из Завлаке и Беле Цркве), и нема других спортских организација и удружења. Становници ових подручја се најчешће рекреацијом баве у оквиру школских бетонских терена, и то пре свега деца и мушкарци, док за жене нема организованих спортских активности нити адекватне инфраструктуре.
Међутим, поставља се питање ефикасности улагања у ову инфраструктуру, узимајући у обзир све већи одлив становништва из руралних подручја, а пре свега младих. За особе ”треће доби” такође нема адекватних садржаја, а активнирање би поред капиталних улагања, подразумевало и значајнија улагања у промоцију потребе физичке активности. 
Када је реч о сеоским подручјима, Општина би кроз креирање јавне политике у области спорта, требала највећи акценат да став на креирање организованих програма за жене, децу и особе ”треће доби”.

Општина Крупањ има значајан број спортских манифестација на подручју, што је веома значајно, узимајући у обзир препознату директну и веома блиску везу између спорта и туристичких долазака. Ове манифестације промовишу општину Крупањ, привлаче значајан број туриста, обезбеђујући на овај начин и значајне приходе локалној заједници.

Табела 3. Спортске манифестације/активности
	Од краја децембра до Божића
	Божићни турнир у малом фудбалу -
традиционални турнир у малом фудбалу у спортској хали у Крупњу

	Крај априла/почетак маја
	Таленат центар куп

	Средина маја
	Завршница ПЛИЗ лице

	Јун
	Турнир у стоном тенису GEWO Крупањ

	Крај јула
	Турнир 3х3 Крупањ - турнир у баскету у организацији Кошаркашког савеза Србије и који преноси Радио Телевизија Србије

	Крај августа
	Трофеј витеза Рађа

	Средина септембра
	Улична трка - Трка у којој учествују деца, у организацији Атлетског савеза Србије

	Октобар
	Турнир у каратеу


Извор података: Упитник попуњен од стране Општинске управе

[bookmark: _Toc158593595]7.8. Едукативне и промотивне активности у циљу промоције спорта и здравих стилова живота
Општина Крупањ не организује промотивне и едукативне активности са циљем популаризације спорта, због чега у наредном планском периоду овим активностима треба посветити посебну пажњу. Циљ је укључивање што више грађана у рекреативни спорт, спортске манифестације, веће умрежавање и сарадња удружења и организација, и последично, креирање и финансирање већег броја пројеката из области спорта.

[bookmark: _Toc158593596]7.9. Кадровска структура у области спорта
За разлику од других, пре свега мањих, локалних самоуправа, које имају проблем недостатка стручних кадрова у већини области, укључујући и спорт, општина Крупањ се може похвалити значајним бројем младих који су успешно завршили факултете за спорт и физичко васпитање и који су спремни да се ангажују кроз пројекте и активности, како би се унапредила понуда спортских садржаја за све грађане Општине. На подручју Општине недостаје специјлиста спортске медицине, због чега се издвајају значајна средства за  лекарске преглед које су обавезне за све такмичарске категорије.
[bookmark: _Toc158593597]8. SWOT анализа спорта у Општини Крупањ


	СНАГЕ
	СЛАБОСТИ

	· Спортска инфраструктура у насељу Крупањ (терени, објекти)
· Одличан кадровски потенцијал у области спорта
· Основан Спортки савез који је веома активан и ажуран у свом раду
· Основана Туристичко-спортска организација
· Заинтересованост деце за такмичарски спорт
· Континуирано улагање Општине Крупањ у опремање спортских објеката, изградњу и реконструкцију
· Задовољавајући број фискултурних сала и отворених терена у школама
· Спортска традиција
· Дефинисана јавна политика у области спорта (израђен План развоја општине Крупањ 2023-2030, израда средњорочног плана 2024-2026. и Програма развоја спорта 2024-2026.)
	· Потреба за реконструкцијом и изградњом нове спортске инфрастурктуре
· Одлив становништва
· Недовољна едукација и повећање спортских стручњака и спортских радника
· Слабо развијена спортска инфраструктура у сеоским подручјима
· Непостојање организовани спорстких програма (пре свега за жене и особе ”треће доби”) у сеоским подручјима
· Недовољна сарадња између спортских клубова и организација
· Непостојање организованих промотивних и едукативних програма о спорту и здравим стиловима живота, организованих од сране локалне самоуправе
· Недовољно развијен рекреативни спорт
· Недостатак стручњака из области физичке културе у вртићу
· Смањење броја ученика у школама
· Недовољна заступљеност женских спортских клубова
· Не постоји ажурирана база података и праћење спортских резултата
· Квалитетно тестирање моторичких и функционалних способности деце

	ШАНСЕ
	ПРЕТЊЕ

	· Конкурисање за пројекте при Министарству омладине и спорта и других извора финансирања
· Унапређење приватне финансијске подршке спорту, ујључујући и сопствене приходе спортских клубова
· Ангажовање студената физичког васпитања у тренажни систем клубова
· Велика заинтересованост младих и гостију за летње спортске садржаје
	· [bookmark: _GoBack]Економска криза у земљи
· Све мањи број деце (миграциона кретања)
· Повећани утицај социјалних мрежа
· Слаба економска моћ грађана
· Локална самоуправа подржава углавном такмичарски спорт








[bookmark: _Toc158593598]9. Визија општине Крупањ у области спорта 2024-2026.

Општина Крупањ представља примерено и подстицајно окружење за развој спорта, како за децу тако и за становнике свих узраста. Општина Крупањ ће наставити да пружа бесплатан приступ спорту за сву децу, са циљем да им омогући редовно вежбање и развој физичких способности.

[bookmark: _Toc158593599]10. Циљеви и мере за реализацију Програма развоја спорта општине Крупањ 2024-2026.

ОПШТИ ЦИЉ: Унапређени услови за развој спорта на подручју



Крупањ има дугу традицију и богату историју спорта. Године 2022. у Крупњу је прослављен век постојања фудбалског клуба Рађевац, а самим тим и век спорта у Рађевини, због чега спорт има велики значај за локалну заједницу. Данас у Крупњу постоји и функционише велики број спортских екипа, који бележе запажене резултате, те су спортске активности веома популарне посебно међу децом и младимa.  Када је реч о издвајању буџета за функционисање локалних спортских установа, оно је знатно порасло у 2021. години (5.814) у односу на податке из 2019. године (1.664). За само подстицање спорта у 2021. нису издвојена средства. 

У оквиру Програма развоја спорта општине Крупањ 2024-2026.године, дефинисана су два посебна циља, која даље детаљније разрађују општи циљ, дефинисан и преузет из Плана развоја општине Крупањ 2023-2030. као највишег, дугорочног документа развојног планирања.  Преко планираних мера, општина Крупањ има за циљ да изгради здраву и активну заједницу у којој је спорт доступан и приступачан за све децу, где се поштује и подржава физичка активност и спортски дух. Кроз инвестиције у спорт и спортско-рекреативни туризам, општина Крупањ ће привући и подржати посетиоце који цене здрав животни стил и активно провођење времена.

У наставку овог поглавља, дат је кратак преглед кључних мера/активности којима је планирано достизање постављених посебних циљева.

	Циљ 11. Учинити градове и људска насеља инклузивним, безбедним, отпорним и одрживим

	11.1. До 2030. осигурати да сви имају приступ адекватном, безбедном и приступачном становању и основним услугама


ПОСЕБАН ЦИЉ 1: Развој спортске инфраструктуре на подручју




Општина ће инвестирати у обнову и модернизацију постојећих спортских објеката, укључујући спортске центре, терене за фудбал, кошарку, рукомет, тенис и друге спортске објекте. Циљ је осигурати пристојне услове за тренинге и такмичења у различитим спортовима.

Мере за постизање Посебног циља 1:

	Мера 1: Реконструкција постојећих спортских објеката и терена

	Мера се односи на реконструкцију већ постојећих спортских терена и трибина. Свим теренима на територији општине Крупањ управља Туристичко-спортска организација општине Крупањ. 
У овој мери предвиђена је реконструкција  следећих спортских терена:
1. Пресвлачење кошаркашког терена са тартан подлогом - предвиђена средства 2.500.000,00 динара;
2. Пресвлачење рукометног терена на отвореном  мултифункционалном подлогом -предвиђена средства 4.500.000,00 динара;
3. Реконструкција мини пич терена са вештачком подлогом - предвиђена средства 3.500.000,00 динара;
4. Реконструкција трибина на фудбалском стадиону “Драган Живановић Жиле” ФК Столице - предвиђена средства 5.000.000,00 динара;
5. Реконструкција трибина на фудбалском стадиону Мирко Васиљевић ФК Рађевац - предвиђена средства 10.000.000,00 динара;
6. Реконструкција теретане на отвореном - предвиђена средства 2.500.000,00 динара
7. Извођење преосталих радова на дограђеном анексу спортске хале у Крупње и опремање - предвиђена средства 30.000.000,00 динара;
8. Доградња, обележавање и санација постојеће трим стазе на брду „Ђулим“ - предвиђена средства 400.000,00 динара
9. Реконструкција отвореног базена у Крупњу- предвиђена средства 12.000.000,00 динара.
10.  Реконструкција бетонског терена за одбојку- предвиђена средства 400.000,00 динара
11.  Реконструкција бетонског фудбалског игралишта у Шљивови- превиђена средства 200.000,00 динара

	Процена потребних финансијских средстава:
	71.000.000,00 динара

	Извор финансирања:
	Буџет Општине

	Показетељи учинка на нивоу мере
	Базна вредност (2023.)
	Циљна вредност (2026.)

	Број реконструисаних и опремљених спортских објеката и терена
	2
	11

	Одговорност за спровођење (носилац мере):
	Општинска управа / Одељење за општу управу, друштвене делатности, послове органа општине и заједничке послове

	Период спровођења:
	2024-2026.

	
	



	Мера 2: Уређивање „Стаза здравља“

	Мера се односи на:
1. Уређивање Стазе здравља у дужини од максимално 2 км. Стаза ће у потпуности бити означена и попуњена са местима за одмор у виду клупа. Сама стаза би требало да има три нивоа оптерећења ( равна стаза, стаза са блажим успоном, комбиновани терен)- предвиђена средства 2.000.000,00 динара
2. Изградњу и обележавање стазе за шетњу и планинарење планинским  венцем: Костајнички вис – Шарена Буква – Мачков Камен – Томањска планина- предвиђена средства 1.000.000,00 динара
3. Асфалтирање завршне подлоге и расвета стазе за шетњу са бициклистичком стазом, кроз градско насеље,  дуж насипа реке Чађавице и Ликодре,  у дужини од 2,5 км- предвиђена средства 3.000.000,00 динара

	Процена потребних финансијских средстава:
	6.000.000,00 динара 

	Извор финансирања:
	Буџет Општине

	Показетељи учинка на нивоу мере
	Базна вредност (2023.)
	Циљна вредност (2026.)

	Број уређених стаза за шетњу и рекреацију
	0
	1

	Одговорност за спровођење (носилац мере):
	Општинска управа / Одељење за општу управу, друштвене делатности, послове органа општине и заједничке послове

	Период спровођења:
	2024-2026.

	

	

	Мера 3: Изградња додатних спортских објеката и терена

	Мера се односи на изградњу додатних спортских терена на територији општине Крупањ. Овде се превасходно мисли на изградњу:
1. Терена за тенис - предвиђена средства 2.000.000,00 динара
2. Атлетске стазе - предвиђена средства 1.500.000,00 динара
3. Трибине са свлачионицама за фудбалски терен са вештачком травом - предвиђена средства 15.000.000,00 динара
4. Трибине за кошаркашки терен са тартан подлогом - предвиђена средства 3.000.000,00 динара;
5. Изградња спортских објеката и терена по МЗ  (Бела Црква, Завлака и др.) - предвиђена средства 10.000.000,00 динара
6. Изградња шљакастог тениског терена и бетонског полутерена са бетонским зидом на простору комплекса  отворених терена поред  школе OŠ/SŠ - предвиђена средства 15.000.000,00 динара

	Процена потребних финансијских средстава:
	46.500.000,00 динара

	Извор финансирања:
	Буџет Општине

	Показетељи учинка на нивоу мере
	Базна вредност (2023.)
	Циљна вредност (2026.)

	Број новоизграђених спортских објеката/терена
	-
	6

	Одговорност за спровођење (носилац мере):
	Општинска управа / Одељење за општу управу, друштвене делатности, послове органа општине и заједничке послове

	Период спровођења:
	2024-2026.

	

	

	Mера 4. Улагање у спортску инфраструктуру на сеоском подручју

	Мера се односи на реконструкцију постојећих терена уз опремање конструкцијама за кошарку, одбојку и рукомет.
Дефинисати активности/пројекте
Прављење плана и приоритета за реконструкцију  и опремање.


	Процена потребних финансијских средстава:
	10.000.000,00 динара

	Извор финансирања:
	Буџет Општине

	Показетељи учинка на нивоу мере
	Базна вредност (2023.)
	Циљна вредност (2026.)

	Број реконструисаних спортских објеката у сеоском подручју која се налазе у склопу школских објеката
	3
	5

	Одговорност за спровођење (носилац мере):
	Општинска управа / Одељење за општу управу, друштвене делатности, послове органа општине и заједничке послове

	Период спровођења:
	2024-2026

	


	

	Mера 5. Анализа и преглед постојећег стања и потреба у области спортске инфраструктуре

	Мера се односи на израду следећих докумената који ће допринети бољем сагледавању потреба у области спорта:
1. Израда анализе стања постојећих школских спортских објеката;
2. Израда плана изградње, адаптације, санације и одржавања школских спортских објеката;
3. Израда анализе опремљености справама и реквизитима школских спортских објеката;
4. Израда плана континуираног опремања спортских објеката при школама са акцентом на сеоска насеља;

	Процена потребних финансијских средстава:
	8.000.000,00 динара

	Извор финансирања:
	Буџет Општине

	Показетељи учинка на нивоу мере
	Базна вредност (2023.)
	Циљна вредност (2026.)

	Број санираних школских објеката
	4
	7

	Одговорност за спровођење (носилац мере):
	Општинска управа / Одељење за општу управу, друштвене делатности, послове органа општине и заједничке послове

	Период спровођења:
	2024-2026




ПОСЕБАН ЦИЉ 2: Унапређење услова за развој такмичарског, рекреативног и школског спорта




Општина Крупањ ће у предстојећем планском периоду радити на унапређењу услова за развој спорта на подручју. У том смислу ће сарађивати са локалним спортским клубовима, школама и заједницом да би обезбедила широк спектар спортских програма за децу и младе. Ово може укључивати фудбал, кошарку, рукомет, атлетику, пливање и друге спортске активности. Промотивне и едукативне активности ће такође бити предузете. Општина ће такође подржавати обуку тренера за различите спортове. Квалификовани тренери ће бити ангажовани да воде програме и да пружају структурисану обуку и подршку деци и младим спортистима. Општина ће се ангажовати и да промовише спорт и спортско-рекреативни туризам у Крупању. Организоваће се спортска такмичења, фестивали и догађаји који ће привући посетиоце и промовисати активан начин живота.





Мере за постизање Посебног циља 2:

	Мера 1: Едукативне и промотивне кампање о спортским активностима и здравим стиловима живота

	Мера се односи на одржавање трибина, предавања, радионица, као и снимање пропагандних спотова о спортским активностима и здравим стиловима живота. Укључивање познатих спортиста као промотера спорта и здравог начина живота.

	Процена потребних финансијских средстава:
	1.000.000,00 динара

	Извор финансирања:
	Буџет Општине

	Показетељи учинка на нивоу мере
	Базна вредност (2023.)
	Циљна вредност (2026.)

	Број одржаних промотивних кампања
	2
	5

	Одговорност за спровођење (носилац мере):
	Општинска управа / Одељење за општу управу, друштвене делатности, послове органа општине и заједничке послове

	Период спровођења:
	2024-2026.

	

	

	Мера 2: Развој стручних компетенција запослених у области спорта

	Мера се односи на организацију стручних семинара, трибина и симпозијума у циљу едукације наставника разредне наставе, наставника физичког васпитања, координатора школског спорта и спортских тренера.

	Процена потребних финансијских средстава:
	300.000,00 динара

	Извор финансирања:
	Буџет Општине

	Показетељи учинка на нивоу мере
	Базна вредност (2023.)
	Циљна вредност (2026.)

	Број одржаних семинара/трибина/едукација за запослене у спорту
	1
	3

	Одговорност за спровођење (носилац мере):
	Општинска управа/ Одељење за општу управу, друштвене делатности, послове органа општине и заједничке послове

	Период спровођења:
	2024-2026.

	




	

	Мера 3: Развијање спорта за особе са инвалидитетом

	Мера се односи на организовање континуираних спортских активности особа са инвалидитетом које би према њиховим потребама и могућностима били укључени у спортске садржаје кроз програмске активности.

	Процена потребних финансијских средстава:
	2.000.000,00 динара

	Извор финансирања:
	Буџет Општине

	Показетељи учинка на нивоу мере
	Базна вредност (2023.)
	Циљна вредност (2026.)

	Број укључених особа са инвалидитетом
	8
	20

	Одговорност за спровођење (носилац мере):
	Општинска управа/ Одељење за општу управу, друштвене делатности, послове органа општине и заједничке послове

	Период спровођења:
	2024-2026.

	
	

	Мера 4:  Успостављање ефикасне интерсекторске сарадње

	У оквиру ове мере, планирана је сарадња са локалним заједницама и предузећима. Општина ће потражити сарадњу са локалним заједницама и предузећима да би обезбедила додатне ресурсе и средства за развој спорта. Ово може укључивати спонзорске уговоре, донаторске програме и волонтерске активности. Осим тога, мера се односи и на обезбеђивање сарадње са здравственим институцијама, односно обезбеђивање медијског простора за стручњаке из области спортске медицине. Потписивање уговора ЈЛС са Домом здравља о прављењу и спровођењу краткорочних и дугорочних планова здравствене заштите спортиста. Мера би подразумевала обезбеђивање радне позиције и запошљавање редовног спортског лекара у Дому здравља Крупањ. Такође, због дефицита лекара специјалиста, могућност повременог ангажовања специјалиста спортске медицине би задовољило потребе спортских удружења.

	Процена потребних финансијских средстава:
	800.000,00 динара

	Извор финансирања:
	Буџет Општине

	Показетељи учинка на нивоу мере
	Базна вредност (2023.)
	Циљна вредност (2026.)

	Број лекарских прегледа спортиста
	90
	170

	Одговорност за спровођење (носилац мере):
	Општинска управа / Одељење за општу управу, друштвене делатности, послове органа општине и заједничке послове

	Период спровођења:
	2024-2026.




[bookmark: _Toc158593600]
11. Институционални модел за имплементацију Програма развоја спорта укључујући и систем праћења и оцењивања

У оквиру овог поглавља представљен је институционални оквир као механизам улога, одговорности, као и план активности када је реч о процесу праћења спровођења, извештавања и вредновања усвојеног Програма развоја спорта општине Крупањ. Наведени процес се спроводи у циљу повећања ефикасности у спровођењу и повећању вероватноће остваривања планираних циљева и мера.

Праћење спровођења

Праћење спровођења је континуирана активност, која се спроводи свакодневно током периода имплементације. За потребе спровођења Програма развоја спорта општине Крупањ 2024-2026. креиран је следећи институционални оквир, а то су:

· Координационо тело (доносиоци одлука унутар локалне самоуправе) и 
· Носиоци мера дефинисани у оквиру Програма. 
Наведена структура врши праћење остваривања посебних циљева. Координационо тело има координатора чија улога је прикупљање информација о спровођењу мера и одржавање континуиране комуникације, пре свега између координационог тела и носиоца мера, детектовање проблема и давање препоруке за решавање истих.

Вредновање

Вредновање је утврђивање степена промене који је настао спровођењем мера из Програма развоја спорта, а спроводи се периодично. Вредновање се врши на основу података добијених од руководиоца одељења, органа и организација одговорних за спровођење мера, али и података добијених из званичних статистичких база. Вредновање се може вршити интерно и екстерно. Уколико се врши  интерно неопходно је формирати посебну комисију. Екстерним путем вредновање се може извршити ангажовањем спољних независних консултаната који ће тај поступак спровести.


Извештавање

У периоду спровођења Програма развоја спорта, општина Крупањ ће израђивати две врсте извештаја, а то су:

· Годишњи извештај о спровођењу Програма;
· Финални трогодишњи извештај о постигнутим учинцима Проргама 

Извештаје ће израђивати Координациони тим и подносити их Општинском већу једном годишње.

